paragraph_text: Relikviju Svetoga Trna s Isusove trnove krune čuvaju paške koludrice još od 1443. te je Trn, uz samu Trnovu krunu u pariškoj katedrali Notre Dame, jedini Sveti Trn u svijetu s Autenticom, službenom potvrdom Svete Stolice o njegovoj autentičnosti, koju je 1788. potvrdila i Kongregacija za obrede Svete Stolice. Poznato je kako su trojica papinih izaslanika (vizitatora) u različitim razdobljima Trnu priznala autentičnost, riječima Esse de corona Domini! (lat. »Jest s krune Gospodnje!«). Prema izvorima, donio ga je 1443. fra Ivan Tutnić svojoj sestri, koludrici Mariji na njezino monaško zavjetovanje u benediktinski samostan, napisavši i ispravu o tomu daru (Paška isprava). Prijepis isprave (1564.), iz pismohrane Marka Laura Ruića s ovjerom javnoga bilježnika Benedikta Zurovića, donosi darovateljeve zahtjeve o čuvanju, štovanju i izlaganju relikvije na bogoslužjima. U ispravi se Sveti Trn naziva „prebogoljubni i Presveti Trn neizrecive krune Gospodina našega Isusa Krista” i „prebogoljubna uspomena moći”.<ref>